Þingræður haldnar á Alþingi Íslendinga

Fjármálaráðherra (S. E.) Jeg leyfi mjer að vísa til þess, sem jeg sagði um frv. þegar það var lagt fram og legg til, að því verði vísað til sjávarútvegsnefndar.

Atvinnumálaráðherra (S. J.) Lögin, sem frv. þetta gerir breytingar á, eru ekki gömul. En það verður oft um ný lög, að reynslan leiðir fljótt í ljós, að sumt mætti betur fara. Frv. er borið fram samkvæmt till. stjórnar Brunabótafjelags Íslands. Breytingarnar fara helst í þá átt, að ljetta undir með tryggingu á lausafje. Að öðru leyti vísa jeg til greinargerðar við frv. Það er till. mín, að málinu verði vísað til allsherjarnefndar.

Flm. (Eggert Pálsson) Frv. um breytingu á stjórnarskránni hefir þegar verið lagt fyrir hv.Nd., og þó yfirleitt sje ekki hægt að vita mikið um gang mála hjer í þinginu, þá má telja víst, að frv. þetta komi síðar til álita þessarar deildar. Sumum kynni samt að virðast fullsnemt að skipa nefnd í málið nú þegar, en jeg vil benda mönnum á, að það gæti verið heppilegt í tvennu tilliti. Annars vegar er hugsanlegt að ýms frv. berist deildinni, sem eigi að meira eða minna leyti skylt við stjórnarskrárbreytinguna, og væri þá hentugt að geta vísað þeim til sömu nefndar. Hins vegar er á það að líta, að hv.Nd. hefir þegar sett nefnd í málið, og væri það mikill vinnu- og tímasparnaður, að stjórnarskrárnefndir beggja deilda gætu starfað saman. Ef hv. deild lætur aftur á móti dragast að skipa nefndina, getur um enga samvinnu orðið að tala. Með þetta fyrir augum vona jeg, að hv. deild taki vel í þingsál.till. og samþykki hana.

Karl Einarsson Jeg hafði ætlað mjer að taka til máls á undan háttv. frummælanda og biðja um frest á þessu máli, þar sem hv. 2. þm. G.-K. (K. D.) er fjarverandi, og við, sem höfum haft samband við hann um nefndarkosningar, getum því ekki ráðfært okkur við hann um skipun þessarar nefndar. Vil jeg því mælast til, að hæstv. forseti taki málið af dagskrá.

Forseti: Hv. 2. þm. G.-K. (K. D.) hefir boðað forföll, og vissi hann þó vel, að mál þetta var á dagskrá. Jeg sje því ekki ástæðu til að verða við þeirri beiðni, að taka málið af dagskrá.

Fjármálaráðherra (S. E.) Hjer er um nefndarskipun í stórmáli að ræða, og væri því liðlegt af forseta að verða við óskum hv.þm. Vestm. (K. E.) um frest, þar eð fresturinn yrði ekki til neinnar tafar á störfum þingsins.

Forseti: Jeg mun bera það undir atkvæði deildarinnar, hvort málið skuli tekið af dagskrá að þessu sinni.

Atvinnumálaráðherra (S. J.) Frumv. er borið fram til að hlynna að brunabótafjelagi Íslands. Ríkissjóður er fulltrygður, þótt frv. nái fram að ganga, og á ekki meira á hættu en áður. Legg jeg svo til, að frv. verði vísað til allsherjarnefndar.

Forsætisráðherra (J. M.) Jeg læt nægja að skírskota til þess, sem jeg sagði við 1. umr. frv. til laga um stofnun og slit hjúskapar, viðvíkjandi tilorðningu þessa frv. Jeg legg til, að málinu verði vísað til 2. umr. og allsherjarnefndar.

Atvinnumálaráðherra (S. J.) Hjer á landi eru engin lög til um einkaleyfi. Hingað til hafa einkaleyfisbeiðnir verið afgreiddar af Alþingi. En nú, þegar verkleg menning og áhugi fyrir henni fer vaxandi í landinu, vex að sama skapi þörfin á, að hægt sje að fá einkaleyfi án mikillar tafar eða örðugleika. Frv. það, sem hjer er flutt, gengur í þá átt, að hvetja hugvitsmenn til að leita þess hagnaðar og heiðurs, sem þeim ber að rjettu. Frv. er sniðið eftir samskonar lögum á Norðurlöndum. Jeg legg til, að málinu verði vísað til allsherjarnefndar.